黄庭坚
次韵斌老冬至书怀示子舟篇末见及之作因以赠
二宗性清真，俱抱岁寒节。
常思风云会，为国奋忠烈。
道方沧波穨，位有豺虎窃。
夫妇相鱼肉，关中一丈雪。
北风夜涔涔，竹枯松柏折。
泰来拔茅连，井收寒泉冽。
天地复其所，我辈皆慰惬。
何为对樽壼，似见小敌怯。
大宗垂紫髯，贵气已森列。
小宗新换骨，健啖颇腴悦。
昨宵连环梦，秣马待明发。
寒日一线长，把酒相喻说。
人生但安乐，逢世无巧拙。
斑衣戏亲庭，不作经年别。
犹有未归心，远寄丁香结。